Ngeche 29 | Bible e Intanet | New World Translation\n29 Ng’at ma wiye tek kata ka osekwere ding’eny+Biro po mana ka otur kendo ok obi chango.+ 2 Ka jo makare ng’eny to ji bedo mamor,To ka ng’at marach e ma locho to ji ywagore.+ 3 Ng’at mohero rieko miyo wuon-gi bedo mamor,+To ng’at ma wuotho gi jochode ketho mwandune.+ 4 Kuom tim makare, ruoth miyo piny chung’ motegno,+To ng’at ma manyo asoya ketho piny. 5 Ng’at ma pako nyawadgi gi pak manonoChiko obadho ne tiendene.+ 6 Richo mag ng’at marach rwake e obadho,+To ng’at makare kok gi ilo kendo obedo mamor.+ 7 Ng’at makare dewo ratiro mag jachan,+To ng’at marach ok dew mano kata matin.+ 8 Josunga kelo koko e dala,+To jo mariek kueyo mirima.+ 9 Ka ng’at mariek ochako yware gi ng’at mofuwo,Koko gi ajara e ma biro betie, to ok gibi tieko ywaruogno.+ 10 Jo ma ohero chuero remo osin gi ng’ato ang’ata ma onge ketho,+Kendo gimanyo yo mar nego jo matir.* 11 Ng’at mofuwo golo mirimbe duto,+To ng’at mariek geng’o mirimbe.+ 12 Ka jaloch chiko ite ne miriambo,Jotije duto bedo jo maricho.+ 13 Wachni chalre kuom jachan kod jasand ji: Jehova e ma miyo wang’gi ler.* 14 Ka ruoth ng’ado buch jochan kare,+Lochne nosik kogurore.+ 15 Kede kod siem e ma kelo rieko,+To nyathi mowe aweya kelo ne min mare wich-kuot. 16 Ka jo maricho omedore, to richo bende medore,To jo makare biro neno ka jo maricho lwar.+ 17 Rie nyathini to obiro miyi kuwe;Kendo obiro miyo ibed gi mor mogundho.+ 18 Ka onge fweny, to ji timo gik ma gihero,+To jo mamor gin jo ma luwo chik.+ 19 Jatich ok nyal rie mana gi weche kende,Nimar obiro winjo, to ok obi timo kaka inyise.+ 20 Be iseneno ng’at ma rikni gi weche?+ Nitie geno ne ng’at mofuwo moloye.+ 21 Ka odhial jatich a e tinne,Ok obi goyo erokamano bang’e. 22 Ng’at ma ja mirima kelo miero;+Ng’at ma iye siko wang’ timo richo mang’eny.+ 23 Sunga mar ng’ato e ma biro duoke chien,+To ng’at ma obolore biro yudo duong’.+ 24 Osiep jakuo osin gi ngimane owuon. Onyalo winjo ka idwaro ni ng’ato ochiw neno, to oling’ aling’a.+ 25 Luoro dhano en obadho,+To ng’at mogeno Jehova ibiro riti.+ 26 Ji mang’eny gombo dhi e nyim jaloch,*Kata kamano, Jehova e ma miyo ing’ado ne ng’ato bura kare.+ 27 Ng’at makare sin gi ng’at ma ok kare,+To ng’at marach sin gi ng’at ma yorene tir.+\n^ Kata nyalo bedo, “To ng’at matir manyo kaka dores ngimane.”\n^ Tiende ni, omiyogi ngima.\n^ Kata nyalo bedo, “manyo ng’wono kuom jaloch.”


Joyal Wach Pinyruoth Chiwore ma Onge Achune | Pinyruodh Nyasaye\nJoyal Wach Pinyruoth—Gichiwore ma Onge Achune\nWACH MADUONG’ MA SULANI WUOYE\nRuoth ne dhi bedo gi ji mang’eny ma yalo wach maber\n1, 2. En tich mane ma Yesu ne owacho ni jolupne ne dhi timo e ndalo mag giko, to mano kelo penjo mane?\nJOSIASA ohero singo ne ji gik mang’eny ma ok ginyal timo. To kata mana josiasa ma gombo ahinya timo gik ma gisesingo pod ok nyalga chopo singogi duto. Ruoth Yesu Kristo to opogore, nimar en otimo gik moko duto mosingo.\n2 Ka ne oseket Yesu obedo Ruoth e higa mar 1914, koro ne oikore timo gimoro ma ne osesingo higni moko 1,900 motelo. Kinde machuok ka ne pok otho, ne owacho kama: “Wach maber mar Pinyruothni ibiro yal e piny mangima.” (Mat. 24:14) Weche ma ne Yesu owachogo ne dhi bedo achiel kuom ranyisi ma ne dhi konyo jolupne fwenyo ni entie kaka Ruoth ma osemi teko. Kata kamano, nikech joma ne dhi dak e ndalo mag giko ne dhi bedo joguondo ma ok ohero jowetegi kendo ma ok oluoro Nyasaye, ere kaka Ruoth ne dhi yudo ji ma ne nyalo chiwore lando wach maber e ndalo ma kamago? (Mat. 24:12; 2 Tim. 3:1-5) Ber ng’eyo dwoko mar penjono nikech en wach ma mulo Jokristo madier duto.\n3. Yesu ne ni gadier chuth kuom wach mane, to ang’o momiyo ne en gadier kamano?\n3 Non ane weche ma Yesu nowachogo kendo. Donge weche ma nowacho ni “ibiro yal” nyiso ni ne en gadier ni tijno ne idhi tim? En kamano. Yesu ne ni gadier chuth ni ne odhi bedo gi jolupne mang’eny ma ne dhi chiwore yalo wach maber e ndalo mag giko. Ang’o momiyo ne en gadier kamano? En nikech nosetiyo machiegni gi Jehova Wuon-gi. (Joh. 12:45; 14:9) Ka ne pok obiro e piny, noseneno achiel kachiel kaka Jehova ni gadier ni jotichne oikore timo gik modwaro. We wane ane kaka Jehova oseganyiso mano.\n“Jogi Chiworeni gi Hera”\n4. En tich mane ma Jehova ne okwayo Jo-Israel mondo osir, to weche ne odhi nade?\n4 Par ane gima ne otimore e kinde ma Jehova nochikoe Musa mondo oger tabenakel kata hema ma Jo-Israel ne dhi lamee. Ne onyiso Musa mondo okwa ji ogol chiwo ma ne idhi tigo e siro tijno. Musa nonyiso oganda kama: ‘Ng’at man gi chuny mar hera, okel gi michiwo ne Jehova.’ Weche ne odhi nade? Ji ne ‘okelo mich gi chuny mohero, okinyi kokinyi.’ Ne gidhi nyime kelo mich mathoth ma ochopo kama Musa nogoyo milome mondo ‘ji koro owe kelo mich’! (Wuok 35:5; 36:3, 6) Yo ma Jo-Israelgo ne ochiworego nonyiso ayanga ni Jehova ne ni gadier ni ne gidhi chiwore e siro tich moro amora momiyogi.\n5, 6. Ka luwore gi Zaburi 110:1-3, Jehova gi Yesu ne geno ni Jokristo madier ne dhi bedo gi chuny mane e ndalo mag giko?\n5 Be Jehova ne ogeno ni jotichne ne dhi chiworene kamano e ndalo mag giko? Ee! Higni mokalo 1,000 ka Yesu ne pok obiro e piny, Jehova ne otayo Daudi gi rohone mondo ondik weche moko e wi kinde ma Mesia ne dhi chako lochoe. (Som Zaburi 110:1-3.) Ruoth Yesu ne dhi bedo gi jowasigu mang’eny e kindeno. To e ma pod ne odhi bedoe gi ji modhuro ma riwo lochne lwedo. Ne ok dhi chun-gi mondo giti ne Ruoth githwon. Kata mana joma tindo ma pod pon bende ne dhi chiworene gi hera—tiende ni ma ok ochun-gi—mi jolup Ruoth bed mang’eny ma ok kwanre mana kaka tho ma pong’o lum gokinyi mang’ich. *\nJoma ochiwore yalo wach Pinyruoth ng’eny mana ka tho mopong’o lum (Ne paragraf mar 5)\n6 Yesu nong’eyo maler ni weche ma ne okor e Zaburi 110 ne wuoyo kuome. (Mat. 22:42-45) Mano e momiyo ne en gadier chuth ni ne odhi bedo gi jolupne ma ne dhi chiwore yalo wach maber e piny ngima. Be gik mosebedo ka timore nyiso mano? Be Ruoth nigi joma ochiwore yalo wach maber e ndalo mag gikogi?\n“Migawo Makende kod Ting’ mar Yalo”\n7. Bang’ ka ne oseket Yesu obedo Ruoth, gin okenge mage ma ne okawo mondo oik jolupne ne tich maduong’ ma ne dwarore mondo tim?\n7 Bang’ kinde matin ka ne oseket Yesu obedo Ruoth, ne okawo okenge moko mondo oik jolupne ne tich maduong’ ma ne dwarore mondo tim. Mana kaka ne waneno e Sula mar 2, ne onono jolupne kendo piedhogi chakre higa mar 1914 nyaka e dweche mokwongo okwongo e higa mar 1919. (Mal. 3:1-4) Kae to bang’e e higa mar 1919, ne oyiero jatich mogen kendo mariek mondo ota jolupne. (Mat. 24:45) Chakre kanyo, jatich mogen ne ochako chiwo chiemb chuny kokalo kuom twege ma ne igolo e chokruoge madongo kod buge ma nigoyo. Chenrogo duto ne jiwo ahinya ting’ ma Jakristo ka Jakristo nigo mar yalo wach maber.\n8-10. Ere kaka chokruoge madongo ma ne otim ne ojiwo jotich Nyasaye mondo oyal wach Pinyruoth? Chiw ane ranyisi. (Ne bende sanduk ma wiye wacho ni, “ Chokruoge Madongo ma Nomiyo Jolup Kristo Mijing’o mar Yalo Wach Maber.”)\n8 Twege ma ne igolo e chokruoge madongo. Bang’ Lweny Mokwongo mar Piny Ngima, ne ochan chokruok maduong’ Cedar Point, Ohio e piny Amerka, chakre tarik 1 nyaka 8 e dwe mar Septemba, higa mar 1919. Jopuonjre Muma ne odhi e chokruogno ka gin gi siso mar ng’eyo gima Ruoth ne dwaro ni gitim. E twak ma Owadwa Rutherford nogolo e odiechieng’ mar ariyo e chokruogno, nojiwo joma nobiro e chokruok niya: “Gima duong’ ma Jakristo onego otim e pinyni . . . en yalo wach pinyruoth.”\n9 Chokruogno nochopo e ng’iende e odiechieng’ mar abich ka ne Owadwa Rutherford ogolo twak ma wiye ne wacho ni “Address to Co-laborers” kowuoyo gi jowinjo kaka jotich wetene. Twageno bang’e ne ogo e The Watch Tower e bwo wich ma ne wacho ni “Announcing the Kingdom,” tiende ni “Lando Pinyruoth.” E twagno, nowacho kama: “Jakristo ka Jakristo nyaka penjre ni, ‘Ang’o momiyo an e pinyni?’ Dwoko ma onego obi achiel kachiel e pache en ni, ‘Ruoth osenyisa ng’wono kuom yiena mondo ati e loye ka ayalo ote makende ma konyo ji mondo giduog ir Nyasaye. Nikech mano, an gi migawo makende kod ting’ mar yalo oteno.’”\n10 E twak achiel achielno, Owadwa Rutherford ne olando ni koro ne idhi go gaset manyien mar The Golden Age ma sani waluongo ni Amkeni! kata Awake! Gasedno ne idhi tigo e konyo ji mondo ging’e ni Pinyruodh Nyasaye kende e geno madier. Kae to ne openjo jowinjo ni ji adi kuomgi ma diher konyo e pogo gasedno. Ripot ma nondik e wi chokruogno ne owacho niya: “Gima ne waneno nomulo chunywa ahinya. Ji aluf auchiel gi wiye nochung’ * riat.” Mano nyiso maler ni Ruoth ne nigi joge mochiwore gi chunygi mondo giland Pinyruodh Nyasaye!\nChokruok maduong’ ma ne otim Cedar Point, Ohio e higa mar 1922. E wi ndiri, ne oyar weche mondik ni “Advertise the King and Kingdom,” tiende ni “Landuru Ruoth kod Pinyruoth”\nCHOKRUOGE MADONGO MA NOMIYO JOLUP KRISTO MIJING’O MAR YALO WACH MABER\n1919, Cedar Point, Ohio, Amerka. Chokruogno nojiwo ni gima duong’ monego bed ni Jakristo odichgo ahinya en “lando biro mar Pinyruodh Mesia mokayo machiegni.” Chokruogno e ma bende ne olandie gaset manyien mar The Golden Age ma ne idhi tigo e konyo ji mondo ging’e ni Pinyruodh Nyasaye kende e geno madier. Mondo ochan tij lendo e yo maber kendo otime gi kinda, ne owach ni koro ne idhi ket jata tij lendo (service director) e kanyakla ka kanyakla mag Jopuonjre Muma.\n1922, Cedar Point, Ohio. Ka ne igolo twak ma wiye ne wacho ni “The Kingdom” tiende ni “Pinyruoth,” jagol-twak ne ojiwo jowinjo niya: “Landuru, landuru, landuru Ruoth kod Pinyruodhe.” Anna E. Zimmerman ma ne en achiel kuom joma ne ni e chokruogno bang’e ne owacho niya: “Koro ne wang’eyo tich ma ne onego waket motelo, ma en lando Ruoth kod Pinyruoth, kendo ka ne waa kanyo ne watimo mana kaka ne ojiwwano.”\n1931, Columbus, Ohio. Jopuonjre Muma ne ochako tiyo gi nying mar Joneno mag Jehova. Nyingno nyiso maler ting’ ma joma lamo Jehova nigo, ma en lando nyinge kod Pinyruodhe.\n1935, Washington, D.C. Ne oler e chokruok ni joma ni e ‘oganda mang’ongo’ (kata “great multitude,” ka luwore gi King James Version) gin joma nigi geno mar dak nyaka chieng’ e piny ka. (Fwe. 7:9-17) Nikech koro jotich Jehova nong’eyo tiend wachno maler, ne gifwenyo ni kare tij yalo wach maber pod ne dwarore ahinya.\n11, 12. E higa mar 1920, The Watch Tower ne owacho ni ne idhi yal wach maber ma ne Yesu okoro karang’o?\n11 Buge, gasede, kod trakt. Kokalo kuom gaset mar The Watch Tower, ne omed ler maber gimomiyo dwarore ni oyal wach maber ma ne Yesu okoro. Ne ane moko kuom weche ma ne ogo ka higni mag 1920 ne chakore.\n12 En wach mane ma ne idhi yal mondo weche mondik e Mathayo 24:14 ochop kare? To ne idhi yal wachno karang’o? Gaset mar The Watch Tower ma Julai 1, 1920 ne nigi sula moro ma wiye wacho ni “Gospel of the Kingdom,” tiende ni “Injili mar Pinyruoth.” Sulano ne olero niya: “Wach maber ma ne idhi yal en ni giko mar piny marachni chiegni chopo, kendo ni oselos Pinyruodh Mesia.” Sulano ne onyiso maler kinde ma ne idhi yal wach maberno kowacho niya: “Wach maberni nyaka yal e thuolo ma biro bet chakre kinde lweny maduong’ [Lweny Mokwongo mar Piny Ngima] nyaka chop kinde ma ‘masira maduong’’ biro chakoree.” Mano e momiyo sulano ne omedo niya: “Ma e sa . . . mar yalo wach maberni kuonde duto ne ji ma luongore ni Jokristo to ok gin Jokristo madier.”\n13. E higa mar 1921, The Watch Tower nojiwo Jokristo mowir mondo otim ang’o?\n13 Be ne idhi chun jo Nyasaye mondo giyal wach maber? Ooyo. The Watch Tower ma Mach 15, 1921 ne nigi sula moro ma wiye ne wacho ni “Be of Good Courage,” tiende ni “Bed gi Chir Maduong’.” Sulano nojiwo Jokristo mowir mondo openjre kama: “Donge onego ane ni Nyasaye osedhiala kuom miya tijni, kendo ni an gi ting’ mar time?” Sulano ne odhi nyime wacho niya: “Ka wan gadier ni Nyasaye odhialowa kuom yienwa mondo wati tij yalo wach maber, wabiro winjo e chunywa mana kaka Jeremia ma wach Nyasaye ne ‘chalone ka mach maliel ma tieko dende’ ka jiwe mondo kik oling’.” (Yer. 20:9) Jipno nyiso kaka Jehova kaachiel gi Yesu ni gadier ni joma riwo Pinyruoth lwedo oikore yalo wach maber.\n14, 15. E higa mar 1922, The Watch Tower nojiwo Jokristo mowir mondo giti gi yo mane e chopo ne ji gi wach Pinyruoth?\n14 Ere kaka Jokristo madier onego ochop ne ji gi wach Pinyruoth? Sula moro machuok ma wiye wacho ni “Service Essential,” ma ne ogo e The Watch Tower ma Agost 15, 1922 nojiwo Jokristo mowir mondo ong’e ni tij lendo en gima ochuno, konyisogi ni ‘giti matek e tero ne ji bugewa kendo giwuo kodgi e utegi ka gichiwonegi neno ni pinyruodh polo osechako tich.’\n15 Nenore maler ni chakre 1919 ka dhi nyime, Kristo osebedo ka tiyo gi jatich mogen kendo mariek e jiwo nyadinwoya ni Jokristo madier nigi migawo kod ting’ mar yalo wach Pinyruoth. To, Jopuonjre Muma nokawo okang’ mane ka ne osejiwgi ni mondo giyal wach Pinyruoth?\n“Joma Omakore gi Kanyakla kod Jehova Biro Dhi Nyime Chiwore”\n16. Jodongo moko ne neno nade migawo ma omi Jokristo duto mar yalo wach maber?\n16 E kind higni mag 1920 nyaka 1930 gi wiye, nitie Jokristo moko ma ne neno ni ok nochuno ni nyaka Jokristo duto mowir otim tij yalo. Watch Tower ma Novemba 1, 1927 ne olero gima ne dhi nyimeno kowacho niya: “Nitie jodong-kanisa [kanyakla] moko . . . ma otamore jiwo Jokristo wetegi mondo giriw lwedo tij yalo wach maber, kendo gin bende ok gitim tijno. . . . Gijaro tij yalo mar ot ka ot ma konyo ji ng’eyo Wach Nyasaye, Pinyruodhe, kod Ruoth moseyiero.” Sulano ne owacho achiel kachiel niya: “Kinde osechopo mar elo joma kamago e lela kendo bedo mabor kodgi. Nyaka wakwergi ni koro ok nyal gen-gi e migepe mag tayo kanyakla.” *\n17, 18. Thoth owete gi nyimine norwako nade paro ma jatich mogen kendo mariek nochiwo, to ji mathoth osetimo ang’o kuom higni 100 mosekalo?\n17 Thoth owete gi nyimine norwako paro ma jatich mogen kendo mariek nochiwono gi mor. Ne gineno migapgi mar yalo wach Pinyruoth kaka thuolo makende ma Nyasaye omiyogi. The Watch Tower ma Mach 15, 1926 ne oketo wachno e yo ma chalo kamae: “Joma omakore gi kanyakla kod Jehova biro dhi nyime chiwore e . . . tero ne ji wach maber.” Jotich Nyasaye ma nochung’ motegnogo ne ochiwore gi chuny mohero e riwo Pinyruodh Mesia lwedo, mana kaka nokor e Zaburi 110:3.\n18 Kuom higni 100 mosekalo, ji mathoth osechiwore mondo giyal wach Pinyruoth. E sula manok ma luwo, wabiro nono kaka gisebedo ka giyalo—tiende ni yore ma gisebedo ka gitiyogo kod gige tich ma gisekonyorego—to kod nyak ma gisebedogo. Mokwongo, we wanon ane gimomiyo ji tara gi tara osechiwore e yalo wach Pinyruoth kata obedo ni wadak e kinde ma ji ok ohero chiwore. Sama wanono gimomiyo gisetimo kamano, ng’ato ka ng’ato kuomwa onego openjre kama: ‘Ang’o momiyo ayalo ne ji wach maber?’\n“Sikuru Kudwaro Mokwongo Pinyruoth”\n19. Ang’o momiyo waluwo puonj ma Yesu nowacho ni ‘wasik ka wadwaro mokwongo Pinyruoth’?\n19 Yesu nonyiso jolupne kama: “Sikuru kudwaro mokwongo Pinyruoth.” (Mat. 6:33) Ang’o momiyo waluwo puonjno? En nikech wang’eyo ni gimoro amora motudore gi dwach Nyasaye lworore mana e wach Pinyruoth. Mana kaka ne waneno e Sula mar 5, roho maler osebedo ka konyo jotich Nyasaye fwenyo adiera mag Pinyruoth mosmos. Sama adiera mag Pinyruoth omulo chunywa, mano chwalowa mondo waket Pinyruodhno obed mokwongo e ngimawa.\nMana kaka ng’ato bedo mamor sama oyudo mwandu mopondo, e kaka Jokristo madier bende mor ahinya ni giseyudo adiera mag Pinyruoth (Ne paragraf mar 20)\n20. Ngero ma Yesu ne ogoyo e wi mwandu mopondo nyiso nade okang’ ma jolupne ne dhi kawo mondo ginyis ni gisiko ka gidwaro mokwongo Pinyruoth Nyasaye?\n20 Yesu ne ong’eyo okang’ ma jolupne ne dhi kawo e wi wach ma nojiwo ni gisik ka gidwaro mokwongo Pinyruoth Nyasaye. Ne ane ngero ma nogoyo e wi mwandu mopandi, tiende ni mopondo. (Som Mathayo 13:44.) E ngerono, ng’at ma ne tiyo e puodho norodhno gi mwandu mopondo, kendo gikanyono nofwenyo ni oyudo gima ber. Ang’o ma notimo bang’ mano? “Nikech mor ma ne en-go, nodhi mi ouso gik ma ne en-go duto kae to ong’iewo puodhono.” Mano puonjowa ang’o? Opuonjowa ni sama wayudo adiera mag Pinyruoth kendo wafwenyo bergi, wabedo gi siso kendo wachiwore gi chunywa duto mondo waket weche Pinyruodhno obed mokwongo e ngimawa. *\n21, 22. Jogo ma riwo Pinyruodh Nyasaye lwedo nyiso e yo mane ni giketo Pinyruodhno obed mokwongo e ngimagi? Chiw ane ranyisi.\n21 Jogo ma riwo Pinyruodh Nyasaye lwedo keto Pinyruodhno obed mokwongo e ngimagi, kendo ginyiso mano kokalo kuom timbegi, to ok mana wacho awacha gi dhok. Gitiyo gi ngimagi, nyalogi, kaachiel gi mwandugi e siro tij yalo wach Pinyruoth. Ji mang’eny osechiwore ahinya mondo giti ne Jehova gi thuologi duto. Ji duto mosetimo kamano oseneno e ngimagi giwegi ni adier, Jehova guedho jogo duto ma keto weche mag Pinyruoth obed mokwongo. Wane ane ranyisi mag joma ne oyudo gueth e kinde mosekalo.\n22 Avery Bristow kod Lovenia chiege ne gin jokolpota (jopainia) ka ne higni mag 1920 dhi ka rumo, e piny Amerka yo milambo. Higni mang’eny bang’e, Lovenia nowacho kama: “An gi Avery jaoda wasebedo jopainia kuom higni mang’eny. En adier ni kinde moko ofukewa ne nyalo two ma wakia kata kuma pes petrol kod chiemo ne dhi ae. Kata kamano, Jehova ne yawonwaga yo mi wayud kaka wakonyore. Ne wasiko mana ka wadhi nyime gi tij painia. Ne wayudoga gik mochuno e sa mowinjore.” Lovenia nowuoyo bende kuom chieng’ moro ma ne gionge pesa moromo kod chiemo. Noyudo gichiwore e gwenge mag Pensacola, Florida. Ka ne gidok e mtoka ma ne gidakie, ne gipo ka gineno bege ariyo madongo mopong’ gi chiemo mopogore opogore. E wi begego ne nitie otas moro matin mondik kama: “Waherou ahinya, e momiyo wakowonu gigi.—Wan jo Kanyakla ma Pensacola.” Koparo higni ma ne gitiyo ne Jehova kuom thuologi duto, Lovenia nowacho kama: “Jehova ok nyal jwang’owa ngang’. Ok onyal timo gimoro amora ma nyalo nyiso ni wageno kuome kayiem nono.”\n23. Iwinjo nade e chunyi nikech adiera mag Pinyruoth ma iseyudo, to iikori timo ang’o?\n23 Wang’eyo ni ok wanyal yalo wach maber e okang’ ma rom gi jowetewa nikech gik ma wakaloe opogore opogore. Kata kamano, waduto waneno ni Jehova odhialowa ahinya kuom miyowa thuolo makende mar yalo wach maber gi chunywa duto. (Kol. 3:23) Nikech waneno adiera mag Pinyruoth ma waseyudo kaka mwandu makende, waikore timo gimoro amora ma dwarore mondo wayal wach Pinyruoth e okang’ malach ka luwore gi nyalowa, kendo wan gi siso ahinya mar timo mano. Donge mano e gima in bende iikori timo?\n24. Achiel kuom gik madongo ma Pinyruoth timo e ndalo mag gikogi en ang’o?\n24 Kuom higni 100 gi wiye mosekalo, Ruoth osebedo ka chopo weche ma en owuon nowacho e Mathayo 24:14. Kendo osetimo mano ma ok ochuno ng’ato ang’ata mondo oyal wach maber. Jolupne oseweyo piny ma ji oheroreeni, kendo gisechiwore mondo giyal wach Pinyruoth ka gitimo mano gi chuny mohero. Wach maber ma giyalo e piny ngima en achiel kuom gik ma nyiso ni Yesu sani nitie kaka Ruoth ma osemi teko. Bende, yalo wach maberno en achiel kuom gik madongo ma Pinyruoth timo e ndalo mag gikogi.\n^ par. 5 E Muma, seche moko itiyo gi “tho” e nyiso ni gimoro ng’eny kata ogundho.—Cha. 27:28; Mika 5:7.\n^ par. 10 Buk matin ma ne iluongo ni To Whom the Work Is Entrusted, tiende ni Joma Omi Tij Lando Wach Pinyruoth ne olero kamae: “ Gaset mar The Golden Age itiyogo e timo kampen mar lando wach pinyruoth e ot ka ot. . . . Bang’ ka osenyis weg udi wach Pinyruoth, onego wenegi kopi mar The Golden Age, bed ni giyie mondo oornegiga gasede manyien kinde ka kinde kata ooyo.” Higni ma ne oluwo, ne ijiwo owete mondo ginyis ji chenro mar kwayo mondo ornegiga gasede mag The Golden Age kod The Watch Tower sama manyien owuok. Kochakore Februar 1, 1940, ne ojiw jotich Jehova mondo gimi ji gasedego kendo gichiw ripot mar gasede ma gichiwo.\n^ par. 16 E kindeno, ka ne idwaro ket ng’ato obed jaduong’ kata jakwath, jo kanyakla ne goyo ombulu. Kuom mano, jo kanyakla ne nigi ratiro mar tamore yiero chwo ma ne kwedo tij lendo. Lokruok ma ne otim bang’e mar pwodho jodong-kanyakla ka luwore gi Ndiko ibiro wuoye e Sula mar 12 e bugni.\n^ par. 20 Yesu nojiwo wachno kotiyo gi ngero machielo mar ja ohala ma jawuoth ma manyo kite mabeyo mag lulu. Sama oyudo lulu, ouso gik moko duto ma en-go kae to ong’iewo luluno. (Mat. 13:45, 46) Ngeche ariyogo puonjowa wach moro machielo bende: Ni wanyalo fwenyo adiera mag Pinyruoth e yore mopogore opogore. Nitie jomoko ma wanyalo wacho ni rodhno arodha gi adiera; jomoko to manye e ka giyude. Kata kamano, bed ni wayudo adiera e yo mane kata mane, waikore timo duto ma nyalore mondo waket Pinyruoth obed mokwongo e ngimawa.\nBe Ineno Pinyruoth Kaka Sirkal ma Nitie Adier?\nAng’o momiyo Yesu ne ni gadier chuth ni ne odhi bedo gi jolupne mang’eny ma ne dhi chiwore yalo wach maber e ndalo mag giko?\nEre kaka jatich mogen kendo mariek osebedo ka jiwo ting’ ma Jakristo ka Jakristo nigo mar yalo wach maber?\nIwinjo nade e chunyi nikech adiera mag Pinyruoth ma iseyudo, to ere kaka inyalo nyiso ni Pinyruoth e miketo mokwongo e ngimani?\nBe In Jakinda ‘Ne Tije Mabeyo’?\nSulani wuoyo kuom kaka kindawa e tij lendo koda timbewa mabeyo nyalo ywayo ji ir Nyasaye.\nTine Jehova Ka Ndalo mag Chandruok Podi\nGin thuolo mage makende ma Jokristo ma hikgi ng’eny nigo mag lendo e okang’ momedore?


Luka 4 - Holy Bible [Luo Bible 2015] - (Luk 4)\nYesu noa Jordan kadok thurgi kopong’ gi Roho Maler. Roho ne telone e thim koni gi koni\nkuom ndalo piero ang’wen ka Satan teme. E ndalogo duto ne ok ocham gimoro, omiyo kane ndalogo orumo to nowinjo ka kech kaye.\nSatan nowachone niya, “Ka in Wuod Nyasaye adier, to nyis kidini olokre kuon.”\nTo Yesu nodwoke niya, “Muma wacho ni, ‘Dhano ok nyal bedo mangima nikech chiemo kende.’ ”\nEka Satan notere e wi got malo, monyise pinje duto mag piny ka diemo wang’.\nNowachone ni, “Abiro miyi loch mag pinje duto gi dwong’gi nikech nomiyagi kendo anyalo miyogi ng’ama an ema ahero.\nEmomiyo kigoyo chongi piny milama, to magi duto nobed magi.”\nTo Yesu nodwoke ni, “Muma wacho ni, ‘Ng’ato nyaka lam mana Ruoth Nyasache kendo en kende ema nyaka otine.’ ”\nEka Satan notero Yesu Jerusalem mi okete e osuch Hekalu, kowachone niya, “Ka in Wuod Nyasaye adier, to chikri piny,\nBende ondik ni, ‘ginitayi gi lwetgi mondo kik ichwany tiendi e kidi.’ ”\nYesu to nodwoke niya, “Muma wacho ni, ‘Kik item Ruoth Nyasachi.’ ”\nKane Satan osetieko temo Yesu, e yore duto kamano, ne oweye nyaka chieng’ machielo.\nEka Yesu nodok Galili gi teko mar Roho Maler, kendo humbe nolak e gweng’no duto.\nNe opuonjo e ut lemo, kendo ji duto ne opuoye ahinya.\nBang’e Yesu nodhi Nazareth, kuma ne odongoe, kendo chieng’ Sabato, ne odhi e od lemo, kaka ne ojatimo. Nochung’ mondo osom Muma,\nmi omiye kitap janabi Isaya. Ne oelo kitabu, mosomo kama ondikie niya,\n“Roho mar Ruoth Nyasaye ni kuoma, nikech oseyiera mi owira, mondo aland Wach Maber ni joma odhier. Oseora mondo ahul ni joma otue ni koro ogonygi, kendo ni muofni ni oyaw wengegi, bende ni, mondo ahul ni joma isando ni giyudo thuolo\nkendo oseora mondo ahul ni, ma e higa ma Ruoth Nyasaye biro resoe joge.”\nKane Yesu nosesomo wechego, noumo kitabu, mi odwoko ni jatich od lemo. Eka nobet piny mondo opuonji, kendo ji duto mane ni e od lemo ne jochomo wang’gi kuome.\nNowachonigi niya, “Tinendeni, wach musewinjo kisomonuno ochopo kare.”\nJogo duto nopwoye ahinya, kendo ne giwuoro weche mang’won mane wuok e dhoge, mi gipenjore ni, “To donge jali en wuod Josef?”\nNowachonigi niya, “Ang’eyo ni ubiro goyona ngero ni, ‘In jathieth, thiedhri ane iwuon.’ To bende ubiro wa chonani, ‘Wasewinjo gik mane itimo Kapernaum, to koro timgi ane e pinyu ka!’ ”\nEka nomedo wachonigi ni, “Onge janabi ma ji yiego e dalagi owuon.\nAdier awachonu ni ne nitie mond liete mang’eny e Israel e ndalo Elija, kane koth olal kuom higni adek gi nus mi kech maduong’ omako piny duto.\nTo ne ok oor Elija ir moro kata achiel kuomgi, to mak mana ir chi liel ma nyar piny moro nono e dala mar Zarefeth e piny Sidon.\nBende ne nitie jodhoho mang’eny e Israel e ndalo janabi Elisha, to onge kata achiel kuomgi mane ochangi, mak mana Naaman ja Siria.”\nKane ji mane nie od lemo owinjo wechego, mirima mager nomakogi giduto.\nNe gichung’, mi gichwalo Yesu gigolo oko e dala, ka gitere e wi got kama ne ogerie dalagi, mondo gidhire piny kathirathira,\nto nokadho akadha e kindgi moa odhi.\nBang’e Yesu nodhi dala mar Kapernaum e piny Galili, mi opuonjo ji kuno chieng’ Sabato.\nNe giwuoro kaka opuonjo, nikech wechene ne nigi teko.\nTo ne nitie ng’at moro e od lemo kanyo, mane nigi jachien marach. Ne okok matek niya,\n“Yaye, Yesu ja-Nazareth, ilaro ang’o kodwa? Isebiro mondo itiekwa koso? Ang’eyi! In Ng’ama Ler moa kuom Nyasaye!”\nTo Yesu nokwero jachiendno niya, “Ling’ kendo wuog ia kuom ng’atni!” Jachien marachno nogoyo ng’atno piny e nyimgi, mi owuok kuome ma ok ohinye ngang’.\nJi duto mane ni kanyo nohum nono, mi giwacho e kindgi giwegi niya, “Magi weche manadi ma owachogi? Okwero jochiende gi teko maduong’ kendo giwuok awuoka!”\nKamano humb Yesu nolandore kuonde duto e gweng’no.\nYesu noa e od lemo mi odhi e od Simon, to min chi Simon ne nigi tuo midhusu matek, omiyo ne gikwayo Yesu mondo ochange.\nYesu nodhi mochung’ e bath dhakono, eka nokwero midhusu, mi midhusu oweye. Gikanyono noa malo motiyonigi.\nKane chieng’ podho, ji duto mane nigi joma tuo tuoche mopogore opogore nokelo ir Yesu, mi Yesu noketo lwete kuom moro ka moro, mochangogi duto.\nJochiende bende nowuok kuom ji mang’eny, kaywak ni, “In e Wuod Nyasaye!” To Yesu nokwerogi, motamogi ni kik gilosi, nikech gin ne ging’eyo ni en e Mesia.\nKane piny oru, Yesu nowuok modhi kar kende e thim. Ji nochako manye, kendo kane ginwang’e, ne gitemo geng’e mondo kik oa kuomgi.\nTo nowachonigi niya, “Nyaka aland Wach Maber mar Loch Nyasaye e mier mamoko bende, nikech mano e gima ne oora mondo atim.”\nKamano ne olando Wach Maber kuonde duto e ut lemo mag jo-Yahudi.


Gima “Wich ok Nowilgo” | Moa e Giwa Machon\nSOM E Afrikaans Albanian Amharic Arabic Armenian Armenian (Ma Imbo) Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Croatian Czech Danish Dholuo Dutch Efik Estonian Ewe Faransa Finnish Ga Georgian German Greek Greenlandik Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kisungu Korean Kwangali Kwanyama Latvian Lingala Lithuanian Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Rarontongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zulu\nGima “Wich ok Nowilgo” Nobiro e Kinde Mowinjore\nMANO gima “wich ok nowilgo!” Kamano e kaka jomoko nowacho e wi sinema miluongo ni “Creation Drama.” Ne olose e kinde mowinjore kendo nomulo chuny ji ahinya. Ka kuom adier, sinema mar “Creation Drama” nochiwo neno e okang’ malach komiyo Jehova pak kodong’ kinde matin to loch mar Hitler chako kelo ne oganda Nyasaye modak Ulaya sand mager. Kata kamano “Creation Drama” ne en ang’o?\nBuk mar Schöpfung (Creation) e kama drama manyien ne oyudoe nyinge\nE higa mar 1914 ofis maduong’ mar oganda Jehova man Brooklyn, New York, Amerka, nogolo sinema miluongo ni “Photo-Drama of Creation.” Ne en sinema makawo seche aboro, kendo ma nigi piche mag rangi kod dwol. Dhano tara gi tara e piny mangima noneno sinema mar “Photo-Drama.” Drama moro machuok miluongo ni “Eureka Drama” bende nogol e higa 1914. Kata kamano e higini mag 1920, gige nyiso sinemano ne oti maok ne ginyal konyo ahinya. Kata kamano ji mang’eny to pod ne dwaro neno “Photo-Drama.” Kuom ranyisi, joma nodak e dala mar Ludwigsburg, e piny Jerman, ne japenjo niya, “Ubiro nyiso ji sinema mar Photo-Drama’ karang’o kendo?” Ang’o mane inyalo tim?\nMondo mi ne gimed nyiso ji Drama e higni mag 1920, owete ma ne tayo Bethel ma Magdeburg e piny Jerman, nonyiewo gige nyiso sinema kowuok kuom riwruok moro man Paris e piny Faransa, to moko ne gigolo e kembe man Leipzig kod Dresden. Ne gikiko gik manyien-go kaachiel gi mamoko machon mapod ne inyalo tiyogo e nyiso “Photo-Drama.”\nOwadwa Erich Frost, ma ne olony ahinya e weche mag thum, noloso thum mane wer ei sinema seche ma inyiso piche. Weche mane otigo ei sinemago moko ne ogol e bugwa mar Creation. Mano e momiyo sinema manyien mar “Photo-Drama” ma ne otimne lokruok ne omi nying manyien ni “Creation Drama.”\nDrama manyienni bende ne kawo seche aboro mana kaka “Photo-Drama” kendo ne inyise e kidienje mopogore opogore moro bang’ machielo. Nochiwo weche matut e wi odiechienge mag chwech kendo poro gima Muma wacho e wi chwech kod gik ma sigendini mag jopiny wacho, kendo keto maler ni dinde mag mirambo osewuondo ji. Sinema mar “Creation Drama” ne onyis e pinje mag Austria, Jerman, Luxemburg, kod Switzerland, koda ne joma wacho dho-Jerman modak e pinje moko.\nBug Erich Frost mondikie wende mag thum mar “Creation Drama”\nErich Frost wacho kama: “Kinde duto kane wadhi nyiso ji Drama, ne ajajiwo jowetena, to ahinya wuon joma ne gocho e okestra mondo seche ma ochung sinema matin kiwilo machielo, to giwuoth e kind jowinjo ka gipogogi bugewa mabeyogi. Kuom timo kamano ne wapogo buge mang’eny moloyo kaka dine wachiwogi ot ka ot.” Johannes Rauthe, ma ne chano kaka inyiso sinemani e piny Poland koda e piny masani iluongo ni Czech Republic, paro kaka ji mang’eny ne weyonegi adres maggi mondo gibi gitudre kodgi bang’e. Adresego ne keto mise maber chuth mar dok timo limbe ma nigi nyak.\nE higini mag 1930, ji ne pong’o kuonde mane inyisoe sinema mar “Creation Drama” kendo ji ne wuoyo e wi Joneno mag Jehova e taon mangima. Kane ochopo 1933, chiegni ji milion achiel noyudo oseneno sinema ma ofiswa man Jerman ne ochano. Käthe Krauss wacho kama: “Pile ka pile kuom odiechienge abich, ne wawuotho kilomita 10 (mael 6) dhi kende, ka wakalo bunge, gode, koda aoche mana mondo mi wane Dramano.” Nyaminwa moro miluongo ni Else Billharz wacho kama: “Sinema mar ‘Creation Drama’ noketona mise maber mar hero adiera.”\nAlfred Almendinger wacho ni kane min-gi oneno Dramano, “nobedo mamor ahinya ma onyiewo Muma mondo omany kama ondikie ni ‘purgatori’ ei Muma.” To nikech ne ok oneno kamoro amora mondik kamano e Muma, mano nomiyo oweyo dhi e kanisa ma ne olemoe chon, mi bang’e ne obatise kaka Janeno. Erich Frost wacho kama: “Ji mang’eny nobiro e adiera nikech sinema mar ‘Creation Drama.’ ”—3 Joh. 1-3.\nKinde ma koro sinema mar “Creation Drama” ne chopo e ng’iende, mano e kinde ma chama mar Jo-Nazi bende ne yudo ji mang’eny ma riwe lwedo e piny Ulaya kendo kelo tungni. Chakre higa mar 1933, tije mag Joneno e piny Jerman ne ogo marfuk. Chakre kindeno nyaka giko lweny mar ariyo e higa 1945, Joneno ma Ulaya noyudo sand malit. Erich Frost notieko chiegni higini aboro e jela. Kata kamano nowuok mi bang’e otiyo e Bethel man Wiesbaden, e piny Jerman. Mano kaka ne en gima ber ni sinema mar “Creation Drama” nobiro e kinde mowinjore mondo mi oteg Jokristo mang’eny mane chiegni yudo tem mar yiegi e kinde Lweny mar Ariyo mar Piny!—Moa e giwa machon e piny Jerman.\nMa en higa mar 100 nyaka ne los sinema mar ‘Photo-Drama of Creation,’ mondo okony ji obed gi yie ni Muma en Wach Nyasaye.


Mariko 13 - Holy Bible [Luo Bible 2015] - (Mar 13)\nKane oyudo Yesu wuok e Hekalu, achiel kuom jopuonjrene nowachone niya, “Japuonj, neye kitegi kod udigi kaka dongo!”\nYesu nodwoke ni, “Donge ineno udi madongogi? Ng’eni, onge kata kidi achiel ma biro dong’ kochung’ e wi wadgi, to giduto nowitgi piny.”\nKane Yesu obet piny e got Zeituni, kama omanyore gi Hekalu, Petro gi Jakobo gi Johana kod Andrea ne jobiro ire kar kende,\nmowachone niya, “Nyiswa ane kinde ma mano notimree, bende hulnwa gima notimre ma nyiso ni kinde ma gigo duto timoree osechopo.”\nEka Yesu nowachonigi ni, “Beduru motang’, mondo ng’ato kik wuondu.\nJi mang’eny nobi gi nyinga, ka wacho ni, ‘An e en’ mi ginimi ji mathoth lal.\nBende kik chunyu parre ka uwinjo mahu mag lwenje man kuonde machiegni, kata wach lwenje man kuonde maboyo. Gik ma kamago nyaka timre, to mano ok onyiso ni giko mar piny osechopo.\nOgendini noked gi ogendini wetegi, kendo ruodhi nomonj ruodhi wetegi. Piny noyiengni kuonde mopogore opogore, kendo kech bende nobedie. To masichego gin mana chakruok mar ndalo manyien.\n“Un uwegi nyaka ubed motang’, nimar enomaku mi yalu e bura. Bende nochwadu e ut lemo, kendo unuchung’ e nyim jotelo gi ruodhi nikech an, mondo ulandnigi Injili.\nTo Injili nyaka landi ni ogendini duto kapok gigo duto otimore.\nKa gimakou mi giterou e bura, to kik uparru ni gima duwachi, to wachuru awacha gima omiu e sanogono, nikech weche ma ubiro wacho ok mau, to gin mag Roho Maler.\nNg’ato nondhog owadgi mondo onegi, kendo wuone nondhog nyithindgi. Nyithindo bende nolokre gi jonywolgi mi chiwgi mondo oneggi.\n“Ka uneno Gima Kuero Makelo Kethruok kochung’ kama ok owinjore ochung’ie, to joma nie piny Judea nyaka ring dhi pondi e gode. (Ng’ama somo wachni mondo ong’e tiende!)\nKa ng’ato ni e tat ode, to kik olor odonj e ot ni mondo ogol gik moko odhigo.\nTo kwauru Nyasaye mondo gigo kik timre e ndalo koyo,\nnimar masira manomak ji e ndalogo nobed malich ma pok oneye, chakre Nyasaye chue piny nyaka chil kawuono. To bende gima kamano ok nochak otimre kendo.\nKa dine Ruoth ok osechano mondo ong’ad kar romb ndalogo, to onge ng’ama dotony. To oseng’ado ndalo, nikech joge owuon mane oyiero.\n“Ka ng’ato owachonu e ndalogo ni, ‘Neuru, ma e Mesia,’ kata ni, ‘Macha e en’ to kik uyie,\nnikech Mesia mag miriambo kod jonabi ma ok madier notuchi. Ginitim ranyisi kod honni, mondo kanyalore to giwuondgo kata mana joma Nyasaye oyiero.\nOmiyo beduru motang’, nikech asenyisou weche duto chon.\n“To e ndalo moko bang’ masirano, ‘Wang’chieng’ noimre, kendo due ok norieny.\nSulue bende nopudhre mi lwar kaa e polo, nikech teko momakogi noyiengni.’\nEka Wuod Dhano nothinyre, kabiro e boche polo gi teko malich kod duong’ maler.\nEnoor malaika e tung’ piny gi tung’ piny mondo ochok joma Nyasaye oseyiero, chakre e tung’ piny konchiel nyaka komachielo.\nKamano bende, ka uneno ka gik ma asewachonugo timore, to ng’euru ni Wuod Dhano osekayo machiegni, kendo en mana e dhoot.\nAwachonu adier ni gigo duto notimre ka pok tieng’ ma kawuononi orumo.\nPolo gi piny norum. Wechena to ok norum ngang’!\n“To onge ng’ama ong’eyo chieng’ ma gigo notimre, kata sa ma ginitimree. Kata malaika mae polo, kata mana Wuowi ok ong’eyo, to Wuoro kende ema ong’eyo.\nBeduru motang’, ma ok unindi, nikech ok ung’eyo chieng’ ma gigo notimree.\nGik ma notimre chalo gi gik matimore ka ng’ato odhi wuoth kuma bor, to oweyo ni jotichne tich ma ng’ato ka ng’ato onego oti, kendo onyiso jarit rangach mondo onen.\nKamano, un bende nenuru, nikech ok ung’eyo sa ma wuon ot biroe. Onyalo biro godhiambo, kata dier otieno, kata kogwen, kata gokinyi.\nTo sa asaya ma obiroe to kik oyudu ka unindo.\nTo gima awachonu ema awacho ni ji duto bende ni ‘Nenuru!’ ”


2 Korintho 7 - Holy Bible [Luo Bible 2020] - (2Kor 7)\n2 Korintho 7\nKoro osiepena mageno, nikech wan gi singruokgi, wapwodhreuru kuom gik moko duto machido ringruok gi chuny mondo wadok jomaler chuth nikech waluoro Nyasaye.\nYawnwauru chunyu. Pok watimo ni ngʼato marach kendo pok waketho ni ngʼato, bende pok wakonyore gi yore mag miriambo.\nOk awach wechegi mondo angʼadnu bura kaka joketho, nikech mana kaka nasewachonu motelo, wagenou gi genruok maduongʼ e chunywa, kendo waikore tho kodu kendo bedo mangima kodu.\nAn gi chir maduongʼ kuomu; asungora matek nikech un! Kaparou to chunya yudo jip mathoth kendo e chandruokwa duto, chunya opongʼ gi mor mogundho.\nKane wachopo Makedonia, ne ok wayudo thuolo mar yweyo. Ne wayudo chandruok mathoth ka wasigu olworowa koni gi koni; ka chunywa bende opongʼ gi luoro.\nTo Nyasaye, ma jiwo joma chunygi onyosore, nojiwowa kane Tito obiro irwa,\nto ok birone kende ema nojiwowa, to hoch mane uhoyego bende nojiwowa. Nonyisowa kaka un gi siso mar nena, kendo kaka un gi kuyo maduongʼ, kendo kaka chunyu omoko nikech wachna, ma mago duto nomiya amor moloyo.\nNikech kata ka barupa mane andikonu nomiyo ukuyo, to ok anyal timonu mos. Kata kamano ne atimo mos, nikech aneno ni barupano nomiyou chuny lit, to mana matin nono.\nTo koro amor, ok nikech ne amiyo ukuyo, to mana nikech kuyouno nomiyo uyudo lokruok muweyo richo. Nimar ne ukuyo kaka Nyasaye dwaro, omiyo ne ok uyudo chandruok moro amora nikech wan.\nKuyo ma ngʼato bedogo e yo ma Nyasaye dwaro kelone lokruok mar weyo richo kod warruok maonge ywago angʼe, to kuyo mar piny kelone mana tho.\nNeuru gima kit kuyo mar Nyasaye osenyago e ngimau: osemiyo udoko joma otangʼ mak badhre ni loso weche manie dieru. Koro usin gi timbe mamono; uluoro donjo e richo; uhera kendo ugombo mondo amed konyou e wachno kendo uikoru kumo joma oketho. Koro usepwodhoru udoko maler e wach mane otimore e dieru.\nOmiyo kata kane andikonu, to ne ok en nikech wach ngʼat mane otimo marach, kata nikech joma notimnigi marach, to ne andikonu mondo, e nyim Nyasaye, uneye kaka ugenowa.\nWechegi duto osejiwowa. Kaachiel gi jip mane wayudo koa kuomwa wawegi, moloyo to ne wamor kane waneno mor mane Tito nigo, nikech dhial mane umiye.\nNoyudo asepwoyou ne Tito, kendo koro ok usekuodo wiya. To mana gik moko duto mwasebedo ka wawachonu gin adiera e kaka pwoch mane wapwoyou ne Tito kuomu bende osedoko gima adier.\nOmiyo koro hera moherougo osemedore moloyo, koparo kaka un duto ne uwinjo wachwa, kendo kaka ne urwake kumiye luoro maduongʼ.\nAmor ahinya ni anyalo bedo gi geno kuomu chuth.\n2 Korintho 7:1\n2 Korintho 7:2\n2 Korintho 7:3\n2 Korintho 7:4\n2 Korintho 7:5\n2 Korintho 7:6\n2 Korintho 7:7\n2 Korintho 7:8\n2 Korintho 7:9\n2 Korintho 7:11\n2 Korintho 7:12\n2 Korintho 7:13\n2 Korintho 7:14\n2 Korintho 7:15\n2 Korintho 7:16


Dhi Nyime Goyo Erokamano ne Misango mar Rawar | Puonjruok mar Ohinga mar Jarito\nSOM E Abua Acholi Afrikaans Aja Akha Albanian Altai Alur Amharic Amis Angolan Sign Language Arabic Armenian Armenian (Ma Imbo) Assamese Aukan Aymara Azerbaijani Baoule Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Bulgarian Cakchiquel Cambodian Catalan Cebuano Changana (Mozambique) Chavacano Chichewa Chiga Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Croatian Cuban Sign Language Czech Damara Dangme Danish Dhok mar Ranyis ma Nicaraguan Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Croatian Dhok mar Ranyisi ma Ecuadorian Dhok mar Ranyisi ma Faransa Dhok mar Ranyisi ma Filipino Dhok mar Ranyisi ma Finnish Dhok mar Ranyisi ma Greek Dhok mar Ranyisi ma Guatemalan Dhok mar Ranyisi ma Honduras Dhok mar Ranyisi ma Indonesian Dhok mar Ranyisi ma Ingresa Dhok mar Ranyisi ma Italian Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Malawi Dhok mar Ranyisi ma Mexican Dhok mar Ranyisi ma Panamanian Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Romanian Dhok mar Ranyisi ma Russian Dhok mar Ranyisi ma Spanish Dhok mar Ranyisi ma Swedish Dhok mar Ranyisi ma Taiwanese Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Digor Douala Drehu Dutch Edo Efik Esan Estonian Ewe Fante Faransa Faroese Fijian Finnish Fon Ga Garifuna Georgian German Gitonga Gokana Greek Greenlandik Guadeloupean Creole Guarani Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Hungarian Hunsrik Iban Ibanag Ibanda Icelandic Idoma Igbo Igede Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kisungu Kituba Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Laotian Lari Latvian Lendu Lenje Lingala Lithuanian Lolo Lomwe Low German Luganda Lukhonzo Lunda Macedonia Macua Madagascar Sign Language Makhuwa-Meetto Makhuwa-Shirima Malagasy Malay Malayalam Mam Mambwe-Lungu Manyawa Mapundugun Marathi Marshallese Mashi Mauritian Creole Maya Mazatec (Huautla) Mbunda Min Nan (Taiwan) Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curacao) Phimbi Pidgin (West Africa) Polish Ponapean Portuguese Portuguese (Portugal) Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Rarontongan Romanian Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Ronga Runyankore Russian Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin Songomeno Spanish Sranantongo Sunda Swahili Swati Swedish Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Tewe Thai Tigrinya Tiv Tlapanec Tojalabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yoruba Zambian Sign Language Zande Zapotec (Isthmus) Zulu\n“Wuod dhano nobiro . . . mondo ochiw ngimane owar ji mang’eny.”—MAR. 10:45.\nWER 18 Wagoyo Erokamano Kuom Rawar\n1-2. Rawar en ang’o, to ang’o momiyo ne dwarore ni ochiwe?\nKA NE Adam otimo richo, nolalo thuolo mar dak nyaka chieng’, ok ne en kende, to bende ne nyithinde ma ne odhi nyuolo. Adam notimo richo goyiem. To nade nyithinde? Onge gima rach ma ne gitimo, kendo ok diwach ni gin e ma ne gimiyo Adam otimo richo. (Rumi 5:12, 14) Adam notimo richo ma nowinjore gi kum mar tho. Be nitie gima Jehova ne nyalo timo mondo ores nyithind Adam mondo gidag nyaka chieng’? Ee, nitie! Mapiyo bang’ ka Adam nosetimo richo, Jehova nonyiso kaka nodhi reso nyithind Adam tara gi tara kogologi e kuong’ mar richo kod tho. (Cha. 3:15) E kinde ma Jehova noseketo, nodhi oro Wuode koa e polo mondo obi “ochiw ngimane owar ji mang’eny.”—Mar. 10:45; Joh. 6:51.\n2 Rawar en ang’o? Ndiko mag Dho-Grik mag Jokristo nyiso ni rawar en nengo ma Yesu nochulo mondo ong’iewgo gima Adam nolalo. (1 Kor. 15:22) Ang’o momiyo rawar ne dwarore? En nikech Jehova noketo chik ni ngima onego ochul gi ngima. (Wuok 21:23, 24) Adam nolalo ngima makare ma nomiye. Mondo chik Nyasaye ochop kare, Yesu nochiwo ngimane makare ka en dhano. (Rumi 5:17) Mano nomiyo Yesu obedo “Wuoro Mosiko” ne ji duto ma ne dhi nyiso yie kuom misango mar rawar.—Isa. 9:6; Rumi 3:23, 24.\n3. Ka luwore gi Johana 14:31 kod 15:13, ang’o momiyo Yesu nochiwo ngimane makare kaka misango?\n3 Yesu noikore chiwo ngimane kaka misango nikech ohero Wuon-gi ma ni e polo ahinya, to wan bende oherowa. (Som Johana 14:31; 15:13.) Herano e ma nochwale mondo omakre gi tim makare nyaka giko kendo ochop dwaro mar Wuon-gi. Notimo kamano kuom chung’ motegno nyaka e thone. Nikech mano, dwach Jehova ne dhano kod piny biro timore. E sulani, wabiro neno gimomiyo Jehova noyie mondo Yesu osandre malit ahinya ka pok notho. Bende, wabiro nono machuok ranyisi mar jandik Muma moro ma nogoyo erokamano gadier ne misango mar rawar. Kae to mogik, wabiro neno kaka wanyalo nyiso ni wagoyo erokamano ne rawar, kod kaka wanyalo dhi nyime nyiso ni wamor gi misango ma Jehova kod Yesu nochiwo mondo owarwago.\nANG’O MOMIYO NE NYAKA YESU SANDRE MALIT?\nPar ane kuom sand ma Yesu nokaloe mondo ochiw misango mar rawar! (Ne paragraf mar 4)\n4. Ler ane kaka Yesu notho.\n4 Temie paro gik ma notimore odiechieng’ mogik ka ne pok oneg Yesu. Kata obedo ni Yesu ne nyalo sayo Wuon-gi mondo oorne malaike mang’eny mondo orite, noyie mondo jolweny mag Rumi omake kendo osande malit. (Mat. 26:52-54; Joh. 18:3; 19:1) Ne gichwade gi del ma kochwadgo ng’ato to pudho ringrene. Bang’e, ne gimiye yath mapek ma ne idhi guree mondo oting’. Yesu notemo ting’o yadhno to ne ok onyal. Kuom mano, jolweny mag Rumi nochiko ng’at moro ma nochung’ bathe kanyo mondo oting’ yadhno. (Mat. 27:32) Ka ne Yesu ochopo kama ne idhi negee, jolwenygo noguro lwetene kod tiendene gi musmal e yadhno. Nikech dend Yesu ne pek, musmal ma nogurego nomedo yiecho kuonde ma nogur. Osiepene noywage, kendo min-gi be noywak malit. Jotend Jo-Yahudi to nojare. (Luka 23:32-38; Joh. 19:25) Yesu nosandore kamano kuom seche mang’eny. Adundone kod oboye ne ool kendo koro ne ok onyal yueyo maber. Yesu nong’eyo ni nosechung’ motegno nyaka e giko kendo nogamo muya mogik molemo ka pok otho. Kae to nokulo wiye motho. (Mar. 15:37; Luka 23:46; Joh. 10:17, 18; 19:30) Kuom adier, notho tho malit mar wich-kuot kendo ma nokawo seche mang’eny!\n5. Ang’o ma ne chando Yesu ahinya moloyo kata tho ma nodhi thogo?\n5 Gima ne chando Yesu ahinya ne ok en tho ma nodhi thogo. Gima ne chande ne en wach ma nohangne ma nomiyo onege. Nohangne ni ne en ng’at ma nochayo Nyasaye kod nyinge. (Mat. 26:64-66) Wachno nochando pach Yesu ahinya mochopo kama noparo ni Wuon-gi ne nyalo geng’one wich-kuot ma nodhi yudono. (Mat. 26:38, 39, 42) Ang’o momiyo Jehova noyie mondo Wuode ma nohero osandre malit kendo otho? Wane ane weche adek ma nomiyo otimo kamano.\n6. Ang’o momiyo ne nyaka gur Yesu e yadh-sand?\n6 Mokwongo, ne nyaka gur Yesu e yath mondo ogony Jo-Yahudi kuom kuong’ moro ma ne gisedonjoe. (Gal. 3:10, 13) Ne gisesingore ni gibiro luwo chike Nyasaye, kata kamano, ne giweyo luwo chikego. E wi mano, nokuong’gi bende nikech ne gin jo monyuol gi richo mar Adam. (Rumi 5:12) Chike ma Nyasaye nomiyo Jo-Israel ne wacho ni ng’at motimo richo mowinjore gi tho nonego onegi, kendo ne inyalo lier ringrene e yath. * (Rap. 21:22, 23; 27:26) Omiyo, gur ma nogurgo Yesu e yath nogonyo Jo-Yahudi e kuong’ ma ne gintiereno kata obedo ni ne gidagi Yesu.\n7. En wach mane mar ariyo ma nomiyo Jehova oyie mondo osand Wuode?\n7 Ne ane wach mar ariyo ma nomiyo Nyasaye oyie mondo osand Wuode. Sand notiego Yesu ne migawone ma kinde ma biro mar bedo Jadolo Maduong’. Yesu noneno kaka ok en gima yot tiyo ne Nyasaye sama ng’ato kalo e tem mager. Nowinjo malit ahinya kendo nokwayo Jehova mondo okonye “koywak malit kendo ka pi wang’e chuer.” Kuom adier, nikech Yesu bende osekalo e ngima matek kamano, ong’eyo ngima ma wakaloe, omiyo, ‘onyalo konyowa sama wakalo e tem.’ To mano kaka wadwoko ne Jehova erokamano kuom miyowa Jadolo Maduong’ ma nyalo “kechowa e nyawowa”!—Hib. 2:17, 18; 4:14-16; 5:7-10.\n8. Wach mar adek ma nomiyo Jehova oyie mondo osand Wuode malit en mane?\n8 Wach mar adek ma nomiyo Jehova oyie mondo osand Wuode malit kamano en ni nodwaro ni ochiw dwoko mar penjo maduong’ni: Be dhano nyalo chung’ motegno komakore gi Jehova kata sama okalo e tem mager? Satan oramo ni mano ok en gima nyalore! Owachoga ni dhano tiyo ne Nyasaye nikech nitie gima Nyasaye miyogiga. Bende, owacho ni mana kaka Adam wuonwa, dhano ok nyal hero Nyasaye gi chunygi duto. (Ayub 1:9-11; 2:4, 5) Jehova ne ni gadier ni Wuode ne dhi chung’ motegno. Omiyo, noyie mondo Wuode osand e okang’ ma pok osandie dhano moro amora. Yesu nochung’ motegno, kendo nonyiso ni Satan en jamiriambo.\nJANDIK MUMA MA NOGOYO EROKAMANO GADIER NE MISANGO MAR RAWAR\n9. En ranyisi mane maber ma jaote Johana noketonwa?\n9 Puonj mar misango mar rawar osetego yie mar Jokristo mang’eny. Gisebedo ka giyalo kata obedo ni gikalo e akwede kendo gisenano e bwo tembe mopogore opogore e ngimagi duto. Ne ane ranyisi mar jaote Johana. Nyalo bedo ni nolando adiera e wi Kristo kod misango mar rawar gi kinda kuom higni mokalo 60 kama. Ka nochiegni chopo higni 100, joma ne ni e loch mar Rumi nokawe kaka ng’at marach ahinya. Omiyo, ne gitueye e chula mar Patmo. To en ketho mane ma nomiyo gitueye? En nikech ‘noyalo wach Nyasaye kendo chiwo neno kuom Yesu.’ (Fwe. 1:9) Johana noketonwa ranyisi maber mar nyiso yie kod nano.\n10. Ere kaka buge ma Johana nondiko nyiso ni nomor gi misango mar rawar?\n10 E buge ma Johana nondiko, nonyiso kaka nohero Yesu kendo kaka nomor gi misango ma Yesu nochiwo. Johana nowuoyo kuom rawar kata kuom ber ma rawar biro kelo nyadi 100 kama. Kuom ranyisi, nondiko kama: “Ka ng’ato otimo richo, wan gi jakony moa kuom Wuoro, ma en Yesu Kristo, ng’at makare.” (1 Joh. 2:1, 2) Buge ma Johana nondiko bende jiwo gimomiyo dwarore ni ‘wachiw neno e wi Yesu.’ (Fwe. 19:10) Nenore maler ni Johana ne mor gi misango mar rawar. Ere kaka wan bende wanyalo nyiso ni wagoyo erokamano ne misango mar rawar?\nERE KAKA INYALO NYISO NI IGOYO EROKAMANO NE MISANGO MAR RAWAR?\nKa wagoyo erokamano gadier ne misango mar rawar, wabiro kwedo tem mar donjo e richo (Ne paragraf mar 11) *\n11. Ang’o ma nyalo konyowa mondo wakwed tem?\n11 Kwed tem mar timo richo. Ka po ni kuom adier wagoyo erokamano ne misango mar rawar, ok wabi bedo gi paro kaka mae: ‘Onge tiende kedo matek mondo kik adonj e richo sama itema. Anyalo timo atima richono, kae to bang’e abiro kwayo ng’wono.’ Kar bedo gi paro ma kamano, ka tem moro mar timo richo oyudowa, wabiro wacho motegno ni: ‘Ooyo! Ere kaka anyalo timo richo ma kama bang’ ka Jehova gi Yesu osetimona gik mabeyogi duto?’ Bende, wanyalo kwayo Jehova mondo omiwa teko, ka wakwaye ni: ‘Konya mondo kik adonj e tem.’—Mat. 6:13.\n12. Ere kaka wanyalo tiyo gi puonj ma yudore e 1 Johana 3:16-18?\n12 Her oweteni gi nyimineni. Sama wahero owetewa gi nyiminewa, wanyiso ni wagoyo erokamano ne misango mar rawar. Nikech ang’o? En nikech Yesu nochiwo ngimane ok ne wan kendwa, to bende nochiwo ngimane ne owetewa gi nyiminewa. Yesu noikore thonegi, to mano nyiso ni oherogi ahinya. (Som 1 Johana 3:16-18.) Wanyiso ni wahero owetewa gi nyiminewa ka luwore gi gik mwatimonegi. (Efe. 4:29, 31–5:2) Kuom ranyisi, wakonyogiga sama gituore kata sama ginano e tembe madongo moriwo nyaka sama giyudo masiche. Kata kamano, ang’o ma wanyalo timo sama Jakristo wadwa owacho kata otimo gimoro ma ochwanyowa?\n13. Ang’o momiyo onego wawe ne jomoko kethogi?\n13 Be seche moko iyudoga ka yotni mako sadha nikech gimoro marach ma Jakristo wadu otimoni? (Lawi 19:18) Ka en kamano, to dwarore ni iluw puonjni: “Ng’ato ka ng’ato mondo odhi nyime nano gi nyawadgi, kendo wereuru ketho e kindu gi chuny man thuolo kata ka ng’ato nigi wach moro gi nyawadgi. Mana kaka Jehova bende ne ni thuolo weyonu richou, un bende nyaka utim kamano.” (Kol. 3:13) Sa asaya ma waweyo ne owadwa kata nyaminwa moro gima rach motimonwa, wanyiso Wuonwa ma ni e polo ni wagoyo erokamano gadier ne misango mar rawar. Ere kaka wanyalo dhi nyime nyiso ni wagoyo erokamano kuom mich ma Nyasaye nomiyowani?\nERE KAKA INYALO DHI NYIME GOYO EROKAMANO NE MISANGO MAR RAWAR?\n14. Achiel kuom yore ma wanyalo nyisogo ni wamedo goyo erokamano ne misango mar rawar en mane?\n14 Go ne Jehova erokamano kuom misango mar rawar. Nyaminwa moro miluongo ni Joanna ma jahigni 83 kendo modak India wacho kama: “Aparo ni dwarore ahinya ni pile ka pile ago ne Jehova erokamano kuom rawar sama alame.” E lamo magi ma odiechieng’ kodiechieng’, nyis Jehova ketho misetimo odiechieng’no kendo ikwaye mondo oweni. To ka po ni itimo richo moro maduong’, kwa jodongo mondo okonyi. Gibiro chikoni itgi kendo konyi ka gitiyo gi paro mowuok kuom Wach Nyasaye. Gibiro lamo kodi kendo kwayo Jehova mondo oweni richoni mondo idhi nyime bedo gi winjruok maber kode kendo.—Jak. 5:14-16.\n15. Ang’o momiyo dwarore ni waket thuolo tenge mar somo kendo paro matut e wi rawar?\n15 Par matut kuom misango mar rawar. Nyaminwa moro miluongo ni Rajamani ma jahigni 73 wacho kama: “Sama asomo kaka Yesu nosandore, pi wang’a molga amola.” Samoro in bende iwinjoga malit ahinya kiparo apara kaka Wuod Nyasaye nokalo e chandruoge malit. Kata kamano, kaka imedo paro matut kuom misango mar Yesu, e kaka ibiro medo here kaachiel gi Wuon-gi. E puonjruokni iwuon kata e lamou mar joot, donge ber kawo thuolo mar somo weche motudore gi misango mar rawar kendo paro matut kuomgi?\nYesu notiyo gi nyasi mayot e nyiso jopuonjrene kaka nonego gipar thone (Ne paragraf mar 16)\n16. Ere kaka puonjo jomamoko e wi rawar konyowa? (Ne picha manie nyim gaset.)\n16 Puonj jomamoko e wi misango mar rawar. Sa asaya ma wawuoyo gi jomamoko e wi misango mar rawar, wamedo nyiso ni wagoyo erokamano ne rawar. Wan gi gik mabeyo ma wanyalo tiyogo e puonjo jomamoko e wi gimomiyo Yesu nothonwa. Kuom ranyisi, wanyalo tiyo gi somo mar 4 e brosua mar Wach Maber Mowuok Kuom Nyasaye! Somono nigi wich ma wacho ni “Be Ing’eyo Yesu Kristo?” Kata, wanyalo wuoyo e wi sula mar 5 e bug Gima Muma Puonjo. Wi sulano wacho ni “Misango mar Yesu e Mich Maduong’ie Moloyo.” Kendo higa ka higa, wanyisoga ni wagoyo erokamano maduong’ ne misango mar rawar kuom dhi e Rapar mar tho Yesu kendo timo kinda mondo wagwel ji mang’eny obi e Rapar. To mano kaka Jehova osedhialowa komiyowa thuolo makende mar puonjo jomamoko e wi Wuode!\n17. Ang’o momiyo rawar e mich maduong’ie mogik ma Nyasaye osemiyo dhano?\n17 Kuom adier, wan gi gik momiyo onego wago erokamano kendo siko ka wamor gi misango mar rawar. Rawar miyowa thuolo mar bedo gi osiep machiegni gi Jehova kata obedo ni warem. Kendo kokalo kuom rawar, ibiro keth tije duto mag Jachien. (1 Joh. 3:8) Dwach Jehova ne piny biro chopo nikech misango mar rawar. Ibiro lok piny mangima ma bed paradiso. Ji duto ma biro dak e paradiso biro hero Jehova kendo tiyone. Kuom mano, odiechieng’ kodiechieng’, watemuru manyo yore mwanyalo goyogo erokamano ne mich mar rawar. Ee, mich maduong’ie mogik ma Nyasaye osemiyowa!\nRawar en ang’o?\nAng’o momiyo Yesu nosandore mi otho?\nEre kaka wanyalo medo goyo erokamano ne misango mar rawar?\nWER 20 Nichiwo Wuodi ma Miderma\n^ par. 5 Ang’o momiyo nosand Yesu malit mi onege? Sulani biro dwoko penjono. Bende, obiro konyowa neno gimomiyo onego wadhi nyime goyo erokamano ne misango mar rawar.\n^ par. 6 Jo-Rumi ne guroga kata tueyo joma ong’adnegi bura ni gin joketho e wi yath ka pod gi ngima, kendo Jehova noyie mondo Wuode bende oneg e yo ma kamano.\n^ par. 55 WECHE MA LERO PICHNI: Owete moko kwedo tembe kaka ng’iyo pichni mochido, madho ndawa, kata kawo asoya.\nOr ne ng'ato Or ne ng'ato Dhi Nyime Goyo Erokamano ne Misango mar Rawar\nw21 April ite 14-19


Tich Joote 25 - Holy Bible [Luo Bible 2020] - (TiJo 25)\nBangʼ ndalo adek ka Festo nosedonjo e loch, noa Kaisaria modhi nyaka Jerusalem,\nkendo kuno jodolo madongo gi jotend jo-Yahudi nokel e nyime mi giwacho ketho mane gidonjonego Paulo.\nNe gitemo saye mondo otimnegi ngʼwono owe Paulo odogi Jerusalem nikech negichano butone mondo ginege gie yo kodhi.\nFesto nodwokogi niya, “Paulo otwe Kaisaria, kendo an awuon abiro dhi ire kuno mapiyo,\nkuom mano, oruru jotendu moko adhigo mondo gidhi gidonjne kuno, kaponi osetimo gimoro marach.”\nBangʼ kane osebet kodgi kuom ndalo aboro kata apar, nolor odhi Kaisaria, eka kinyne nochoko bura mogolo chik mondo okel Paulo e nyime.\nKane Paulo odonjo, jo-Yahudi mane oyudo obiro koa Jerusalem nochungʼ olwore, ka gidonjone gi weche maricho ahinya, to ne ok ginyal nyiso ni wechego gin adier.\nEka Paulo nowacho kore, kodwokogi niya, “Onge gima aseketho kuom chik jo-Yahudi, kata kuom hekalu, kata kuom Kaisar.”\nTo Festo mane dwaro mondo omor jo-Yahudi nowachone Paulo niya, “Bende inyalo yie mondo idhi Jerusalem mondo kuno ema adhi ayalie kuom wechegi?”\nPaulo nodwoke niya, “Sani achungʼ iyala gi Buch Kaisar, kendo ka ema owinjore ongʼadnae bura. Onge gima rach ma asetimo ne jo-Yahudi, kata in bende ingʼeyo wachno maber.\nKane Festo osekuotho gi jobuche, nongʼado bura kowacho niya, “Isekwayo mondo oteri e nyim Kaisar omiyo kuno ema ibiro dhiye!”\nBangʼ ndalo manok, ruoth Agripa kod Bernike nobiro Kaisaria mondo omos Festo.\nNegibedo kanyo kuom ndalo mogwarore, omiyo Festo nopimo ne ruoth Agripa wach Paulo, kowachone niya, “Nitie ngʼat moro ka ma Feliks noweyo kotwe e od twech.\nKane adhi Jerusalem, jodolo madongo gi jodong jo-Yahudi nodonjone ka gidwaro mondo angʼadne buch tho.\n“Ne anyisogi ni ok en kit jo-Rumi mondo ochiw ngʼato angʼata ne joma odonjone, kapok omiye thuolo mar wacho kore kuom weche modonjnego.\nKane gibiro ka, to ne aluongo bura ma ok odeko, kendo agolo Chik mondo kel ngʼatno e nyima.\nTo ka joma nodonjone nochungʼ mondo owuo, ne ok gihulo gima oketho kata mahundu moro ma notimo kaka ne aparo.\nKar timo kamano, to ne gimino mana kode wach kuom kit lemogi kendo kuom ngʼat moro miluongo ni Yesu, mane osetho, to Paulo oramo ni ngʼatno ngima.\nKane amedo nono tiend wachni, to notamo wangʼa, omiyo napenje ka doyie odhi Jerusalem mondo oyale kuno kuom wechegi.\nEka Paulo nokwayo mondo buche oter e nyim Kaisar. Omiyo nyocha agolo chik mondo odwoke e od twech nyaka chop aore ir Kaisar.”\nEka Agripa nowachone Festo niya, “Daher mondo awinje weche ngʼatno an bende.” Nodwoke niya, “Kiny niwinje.”\nKinyne Agripa kod Bernike nobiro gi dhialruok maduongʼ ka gidonjo e od bura. Negidonjo kaachiel gi jodong jolweny madongo kod jodong dalano mamoko mogen. Eka Festo nogolo chik mondo okel Paulo e nyimgi, mi nokele.\nBangʼe Festo nowacho niya, “Ruoth Agripa kaachiel gi ji duto man kodwa ka, uneno ngʼatni! Jo-Yahudi duto osekwaya chakre Jerusalem nyaka Kaisaria ka gikok ni ok owinjore oweye obed mangima.\nAn to ne ayudo kaonge gima osetimo mowinjore githo, to nikech odwaro mondo Kaisar ema oyale, asengʼado mondo otere Rumi.\nTo kata kamano, aonge gi wach malongʼo ma anyalo ndiko ni Agripa kuome. Emomiyo asekele e nyimu uduto ka, to moloyo e nyimi, in Ruoth Agripa, mondo ka wasenone eka wayud wach ma dwandik kuome.\nNikech nenorena ni onge tiende oro ngʼat motwe ka ok oyang maler kethone mokwongo.”


duond buch ODM okwa ni obed jathek e kind MCAs ma Kisumu – Sky Fm\nduond buch ODM okwa ni obed jathek e kind MCAs ma Kisumu\nOd Bura ma Kisumu\nOkenge mag od bura ma Kisumu kelo twak mar thicho oko jokanyo ariyo e duol mochung’ ne ndiko kaachiel kod tayo tije mag od burano (Assembly service Board) koro to oyudo ng’ikruok tok spika mar od burano Migosi Onyango Oloo ne golo ng’eto e wii burano.\nKane ogolo twak ma kamaa, Migosi Oloo ne jonyiso od burano ni duol onogo mar Assembly Service Board ichuogo koda duond bura mathoth ma en ODM ka gi e kinde ma jokanyo meke idwa thich oko nyaka mii duond buch ODM thuolo makende e timo nonro kaachie koda chiwo ng’eto margi ka pok MCAs giwegi okao okang’ mar thicho gi oko ka motelo ne mano duond buch ODM yande ne joluongo tend od burano mondo oduok penjo komakore kod tulo mane omuoch kindeno.\nOd bura ma Kisumu juma mokalo yande ne joyudore lwasi makoch bang’ tulo muoch e kinde mane ja goo oporo e od burano Migosi Gad Olima ne okelo twak mar thicho oko Migosi Abaja kaachie kod Mikai Nyangoya e duol mar Assembly Service Board twak mane orem kalo tok MCAs go rakore kaluwore gi twak machielo mar temo thicho oko spika ma ng’ur ne nitie ni ne okel e tok chik kod MCA ma ogwel Migosi Vincent Omoro mondo mi ne tam MCAs go thicho oko jokanyo ariyo go.\nNg’eto no mar spika nyiso ni Migosi Abaja kaachie kod Mikai Nyangoya biro medo bedo jokanyoo mag duolno nyaka duond buch ODM gol ng’eto margi e wii wachno kata odoko ni MCCAs buora to ne osenyiso ng’ur margi kaachiel koda koso geno e wii kaka gitayo chenro mopogore opogore mag od burano.


Biblica® Ochiw Thuolo Motingʼo Loko Manyien™ 1 Ruodhi 18\n☰ 1 Ruodhi 18 ◀ ▶\nElija gi Obadia\n1 Bangʼ ndalo mangʼeny, e higa mar adek, wach Jehova Nyasaye nobiro ne Elija mowachone niya, “Dhiyo mondo inyisri ni Ahab kendo abiro kelo koth e piny.” 2 Omiyo Elija nodhi monyisore ne Ahab.\nKoro kech ne lich ahinya e piny Samaria, 3 kendo Ahab noseluongo Obadia mane otelo ne dala ruoth maduongʼ. Obadia ne en ngʼat man-gi yie motegno kuom Jehova Nyasaye. 4 Kane Jezebel nego jonabi mag Jehova Nyasaye, Obadia nokawo jonabi mia achiel mopandogi e buche mag pondo ariyo ka ji piero abich abich e moro ka moro kendo nomiyogi pi gi chiemo. 5 Ahab nosewacho ne Obadia niya, “Dhi e piny duto e sokni kod holo duto. Dipo ka wayudo lum mondo farese kod kenje obed mangima mondo kik waneg chiachwa moro amora.” 6 Omiyo negipogo piny mane gi dhi wuothoe, ka Ahab ochomo konchiel to Obadia ochomo komachielo.\n7 Kane Obadia wuotho, Elija noromo kode. Obadia nonene mongʼeye kendo nokulore nyaka e lowo mowacho niya, “Bende en in adier Elija ruodha?”\n8 Elija to nodwoke niya, “Ee. Dhiyo inyis ruodhi ni, ‘Elija nika.’ ”\n9 Obadia to nopenje niya, “En angʼo masetimo marach makoro omiyo ichiwo jatichni ni Ahab mondo onegi? 10 Akwongʼora gi nying Jehova Nyasaye mangima ni onge piny moro kata pinyruoth moro ma ruodha pok oseore ngʼato mondo omanyi. To e kinde moro amora mane piny moro kata pinyruoth moro owacho ni ionge kuno, nomiyo gikwongʼore ni ne ok ginyal yudi. 11 To koro inyisa mondo adhi ir ruodha mondo anyise ni, ‘Elija ni ka.’ 12 Ok angʼeyo kama Roho mar Jehova Nyasaye nyalo tingʼi ma terie bangʼ kasedhi. Ka adhi ma anyiso Ahab mi ok oyudi to obiro nega. To an jatichni aselamo Jehova Nyasaye ae tin-na. 13 Donge isewinjo, ruodha gima natimo kane Jezebel nego jonabi mag Jehova Nyasaye? Napando jonabi mia achiel mag Jehova Nyasaye e buche mag pondo ariyo, ka apogogi piero abich abich mi amiyogi chiemo gi pi. 14 To koro inyisa mondo adhi ir ruodha kendo awachne ni, ‘Elija ni ka.’ Donge ingʼeyo ni obiro nega!”\n15 Elija nodwoke niya, “Akwongʼora gi nying Jehova Nyasaye Maratego, matiyone, ni adier kawuononi nyaka adhi e nyim Ahab.”\nElija ewi Got Karmel\n16 Omiyo Obadia nodhi romo ne Ahab monyise ni Elija ni ka. Omiyo Ahab nodhi oromo ne Elija. 17 Kane oneno Elija, nowachone niya, “Mano en in, jakel chandruok ni Israel-ni?”\n18 Elija nodwoke niya, “Ok asekelo chandruok e Israel. To in gi odi ema isejwangʼo chike Jehova Nyasaye mi iluwo Baal. 19 Koro luong jo-Israel duto mondo orom koda e Got Karmel. Kendo kel jodolo mag Baal mia angʼwen gi piero abich kod jonabi mia angʼwen mag Ashera, machiemo e mesa Jezebel.”\n20 Omiyo Ahab nooro wach e Israel duto mi nochoko jonabi ewi Got Karmel. 21 Elija nodhi mochungʼ e nyim ji mowachonegi niya, “Nyaka karangʼo ma ubiro digni e kind paro ariyo? Ka Jehova Nyasaye en Nyasaye, luweuru, to ka Baal en nyasaye luweuru.”\nTo ji ne olingʼ thi.\n22 Eka Elija nowachonegi niya, “An kende ema adongʼ kuom jonabi mag Jehova Nyasaye to Baal nigi jonabi mia angʼwen kod piero abich. 23 Yudnwauru rwedhi ariyo. We giyier moro kendgi obed margi, gingʼadgi lemo lemo mi giketgi ewi yien to kik gimok mach kuome. An bende anaik rwath machielo makete ewi yien to ok anamok mach kuome. 24 Eka uluong nying nyasachu kendo an bende abiro luongo nying Jehova Nyasaye. Nyasaye modwoko gi mach en e Nyasaye madier.”\nEka ji duto nowacho niya, “Gima iwachono ber.”\n25 Elija nowacho ni jonabi mag Baal niya, “Yieruru achiel kuom rwedhigo kendo loseuru mokwongo nikech ungʼeny ahinya. Luonguru nying nyasachu to kik umok mach.” 26 Omiyo negikawo rwath mane omigi mi gilose.\nEka negiluongo nying Baal chakre okinyi nyaka odiechiengʼ tir ka gikok niya, “Yaye Baal, dwokwa!” To ne onge dwoko, onge ngʼama nodwoko. Kendo ne gimiel ka gilworo kendo mar misango mane giseloso.\n27 Kar odiechiengʼ tir, Elija nojarogi kawacho niya, “Koguru matek moloyo!” Adier en nyasaye! Sa moro en e paro matut; kata odich kata odhi wuoth! Kamoro dipo ka onindo matut manyaka chiewe. 28 Omiyo negimedo kok matek mi gingʼolore gi ligangla kod tonge, kaka ne en timgi nyaka rembgi nomol. 29 Odiechiengʼ tir nokalo kendo negidhi nyime ka gikoro kendo gidhum nyaka nochopo kinde mar misango mar odhiambo. To ne onge dwoko, kata ngʼama nodwoko kata ngʼama nowinjogi.\n30 Eka Elija nowacho ni ji duto niya, “Biuru ira ka.” Negibiro ire mi nochako loso kendo mar misango mar Jehova Nyasaye mane osekethore. 31 Elija nokawo kite apar gariyo, ka moro ka moro ochungʼ ni dhood Israel mane owuok kuom Jakobo, mane Jehova Nyasaye owachonegi niya, “Nyingi nobed Israel.” 32 Gi kitego nogero kendo mar misango e nying Jehova Nyasaye; kendo nokunyo bugo molwore matut manyalo tingʼo pi maromo lita apar gabich. 33 Nochano yien, mongʼado rwadhno e lemo lemo mokete e yien. Eka nowachonegi niya, “Pongʼuru dopige angʼwen mag pi mondo uolie misango kod yien.”\n34 Nomedo wachonegi niya, “Timuru kamano kendo mine gitimo kamano kendo.”\nEka nogolo chik kowacho niya, “Timeuru mar adek” mine gitime mar adek. 35 Pi nomol molworo kendo mar misango kendo nopongʼo kata mana okuta.\n36 E kinde mar chiwo misango, Elija janabi nosudo nyime molemo kowacho niya, “Yaye Jehova Nyasaye, Nyasach Ibrahim gi Isaka kod Israel, we ongʼere kawuono ni in e Nyasaye e Israel kendo ni an jatichni bende ni asetimo magi duto kaluwore gi chikni. 37 Dwoka, yaye Jehova Nyasaye, dwoka mondo jogi ongʼe ni in Nyasaye, yaye Jehova Nyasaye, kendo ni iloko chunygi mondo oduog iri kendo.”\n38 Eka mach mar Jehova Nyasaye nolwar kendo nowangʼo misango gi yien gi kite kod lowo notwoyo pi mane nitie e bugo.\n39 Kane ji duto oneno mano, negipodho auma mi giywak kagiwacho niya, “Jehova Nyasaye e Nyasaye! Jehova Nyasaye en Nyasaye!”\n40 Eka Elija nochikogi kawacho niya, “Makuru jonabi mag Baal. Kik uwe ngʼato tony!” Ne gimakogi mi Elija nochiwo chik mondo tergi Holo mar Kishon kendo nonegogi kuro.\n41 Kendo Elija nowacho ni Ahab niya, “Dhi ichiem kendo imethi nikech nitie mor koth maduongʼ kawuono.” 42 Omiyo Ahab nodhi mochiemo kendo metho, to Elija noidho ewi Got Karmel mokulore piny kendo osoyo wiye e kind chonge.\n43 Nowacho ni jatichne niya, “Dhiyo mondo ingʼi yo ka nam.” Kendo nodhi mongʼiyo.\nNoduogo mowacho niya, “Ok aneno gimoro kanyo.”\nElija nowachone nyadibiriyo niya, “Dogi mondo ingʼi.”\n44 E ndalo mar abiriyo jatijno nowacho niya, “Bor polo matin machalo gi lwet dhano kowuok e nam.”\nOmiyo Elija nowacho niya, “Dhiyo mondo inyis Ahab ni, ‘Idh gachi kendo dhiyo kapok koth ogengʼoni.’ ”\n45 To kata kamano polo nodudo kendo yamo nokudho mi koth maduongʼ nochako oo kendo Ahab nodhi Jezreel. 46 Teko Jehova Nyasaye nobiro kuom Elija kendo kokunjo kandhone ei okandane, noringo e nyim Ahab nyaka negichopo Jezreel.